Kunanmi ichaqa richkaniña kachamuwaqniywan kuska kamunaypaq.
Ichaqa manam mayqannikichikpas tapuwankichikchu:
“¿Maytataq richkanki?”
nispaqa.
Kaykuna nisqaywanmi sinchi llakisqa kachkankichik.
Cheqaptam nikichik,
allinpunim ñoqapa rinayqa,
mana riptiyqa manach hamunmanchu qamkuna Kallpanchasuqnikichik,
rispaymi ichaqa kachamusqaykichik.
Pay hamuspanmi runakunata convencechinqa huchayoq kasqankumanta,
Diospa munasqanman hina kawsanankumanta hinaspa juicio punchawmanta.
Ñoqapi mana creesqankuraykum huchayoq kanku.
Cuentatam qokunqaku Diospa munasqanman hina kawsanankumanta.
Ñoqaqa richkani Taytapa kasqanmanmi,
qamkunapas manañam rikuwankichikchu.
Cuentatam qokunqaku juicio punchawmanta,
kay pachapi kamachikuqqa ñam juzgasqaña.
—Achkaraqmi ninay kachkan qamkunaman ichaqa manaraqmi entiendewaqchikchu.
Cheqap Espiritu hamuspanñam yachachisunkichik tukuy imapas cheqap kaqkunataqa,
payqa manam kikillanmantachu rimanqa aswanqa llapa imapas uyarisqanmantam hinaspam willasunkichik qepa tiempokunapi sucedekunanmanta.
Payqa ñoqatam alabawanqa,
ñoqamanta chaskispanmi willasunkichik qamkunaman.
Taytapa kaqninkunaqa ñoqapam chaymi nirqaykichik:
Espirituqa ñoqamanta chaskispam willasunkichik qamkunaman,
nispa.
Llakikuypas kusikuymanña tikrakunanmanta
—Asllamantam mana rikuwankichikñachu hinaspam asllatawanraq rikuwankichik.
Chaynata niptinmi wakin discipulonkuna tapunakurqaku:
—¿Imanichkantaq:
“Asllamantam mana rikuwankichikñachu hinaspam asllatawanraq rikuwankichik,
ñoqaqa richkaniñam Taytapa kasqanman” nispaqa?
¿Imaninanmá chay asllamantaqa?
Manam nisqantaqa entiendenchikchu.
Jesusmi musyarurqa tapukuy munasqankuta hinaspam nirqa:
—Nirqaykichikmi qamkunata:
“Asllamantam mana rikuwankichikñachu hinaspam asllatawanraq rikuwankichik” nispa.
Cheqaptapunim nikichik,
qamkunam waqaspa llakikunkichik hinaptinmi runakunañataq kusikunqaku.
Ichaqa llakisqallaña kachkaspapas kusikunkichikmi.
Warmipa wachakunan tiempo chayaramuptinmi payqa tarikun llakisqallaña,
wawan naceramuptinñataqmi qonqarun llakinkunata,
kay pachapi wawan nacerusqanraykum payqa kusikun.
Chaynamá qamkunapas kunan llakisqa kachkankichik,
ñoqa kutimuptiymi ichaqa kusisqa kankichik,
chay kusikuytaqa manam pipas qechusunkichikchu.
—Chay punchawpiqa manañam imamantapas tapuwankichikchu.
Cheqaptapunim nikichik,
sutiypi mañakuptikichikqa taytaqa qosunkichikmi.
Kunankamam sutiypiqa manaraq mañakurqankichikchu.
Mañakuychikyá hinaspaqa chaskinkichikmi chaynapi cheqap kusikuyniyoq kanaykichikpaq.
Kay pachapi mana allinkunata Jesuspa vencesqanmanta
—Kaykunatam nikichik rikchanachiykunawan,
hamuq punchawpiqa manañam rikchanachiykunawanñachu rimapayasqaykichik,
aswanqa sutillatañam rimapayasqaykichik Taytaymanta.
Chay punchawmi Taytata mañakunkichik ñoqapa sutiypi,
manam ñoqañachu Taytataqa ruegapusqaykichik.
Taytayqa kuyasunkichikmi ñoqata kuyawasqaykichikrayku,
qamkunaqariki creerqankichikmi Diosmanta hamusqayta.
Taytapa kasqanmantam hamurqani kay pachaman,
kunanñataqmi kay pachata saqespay kutisaq Taytayman.
Discipulonkunañataqmi nirqa:
—Kunanqa sutillatañam rimachkanki,
manam rikchanachiykunawanñachu.
Kunanqa yachanikuñam tukuy ima yachaq kasqaykita,
manañam pipas tapusunkiñachu,
chayraykum creeniku Diosmanta hamusqaykita —nispa.
Jesusñataqmi nirqa:
—¿Ñachu kunanqa creerunkichikña?
Ñam hora chayaramunña,
sapakamam cheqerunkichik hinaspam sapallaytaña saqeruwankichik.
Ichaqa manam sapallaychu kachkani,
Taytaymi ñoqawanqa kachkan.
Kaykunatam nikichik yanapasqayrayku hawkalla kanaykichikpaq.
Kay pachapiqa ñakarinkichikmi ichaqa kallpanchakuychikyá,
kay pachapi mana allinkunataqa venceruniñam.